Komiske skjenketiltak

Publisert: Publisert: 6. november 2014

Man kan si mye om det høye inntektsnivået i Stavanger, men det er relativt sannsynlig at folk som oppsøker et ølarrangement og betaler 125 kroner halvliteren, ikke primært er der for å bli dritings. Foto: Fredrik Refvem

Kine Hult Journalist

Denne artikkelen er over fem år gammel

FORRIGE HELG samlet 1400 ølinteresserte seg på Tou Scene for å delta på festivalen What's brewing . En rekke kvalitetsbryggerier fra inn— og utland kom til Stavanger for å servere ulike typer brygg til lokale og tilreisende ølentusiaster. Jeg bommer neppe veldig hvis jeg hevder de fleste av festivalgjengerne var der fordi de hadde en over gjennomsnittet stor interesse for spennende kvalitetsøl.

Billettprisen for en kveld var 450 kroner, og for dette beløpet fikk gjestene utdelt fem bonger. Bongene kunne veksles inn i fem smaksprøver, hver av dem på én deciliter. En halvliterpris på 450 kroner, altså. Når disse bongene så var brukt opp, kunne man kjøpe nye, til 25 kroner stykket. Litt billigere, men like fullt 125 kroner halvliteren. Man kan si mye om det høye inntektsnivået i Stavanger, men det er relativt sannsynlig at folk som oppsøker et ølarrangement og betaler 125 kroner halvliteren, ikke primært er der for å bli dritings. Du kan drikke ganske mye industriøl på pub for 450 kroner.

Resultatet er en skjenkekontroll som har mistet all respekt og forståelse.

Det hører med til historien at festivalen måtte promoteres som en «beep-festival», fordi det b-ordet som hadde vært mest korrekt på godt engelsk, ville blitt regnet som alkoholreklame. Likevel ble alle festivalbillettene solgt, noe som er betegnende for hvor stor interessen for disse i utgangspunktet smale produktene er blitt.

Fakta Presisering Det stemmer ikke at skjenkekontrollens utsendte dukket opp på festivalen What’s brewing, utstyrt med gaffateip, for å dekke over bryggerilogoer på utstillernes t-skjorter. Det riktige er at bevillingsseksjonen i kommunen på forhånd hadde avtalt med festivalledelsen at utstillerne enten måtte ha nøytrale t-skjorter, eller dekke over logoene på t-skjortene sine med teip. Det var altså festivalens arrangører som dekket til logoene. Aftenbladet beklager. Les mer

I LYS AV DENNE FORHISTORIEN var det kanskje ikke fullstendig overraskende da skjenkekontrollens utsendte dukket opp bevæpnet med gaffateip på festivalens første dag. På et arrangement som folk aktivt hadde oppsøkt på grunnlag av en velutviklet ølinteresse, var det visst viktig at de samme besøkende ikke ble utsatt for synet av en bryggerilogo.

Teipbiter ble forskriftsmessig plassert på utstillernes t-skjorter. Etter hva jeg har fått med meg, så folk ut til å ta det med godt humør, ja, noen fikk seg ganske sikkert en god latter også. For hele situasjonen er jo vitterlig ganske komisk.

ALKOHOLMISBRUK har store omkostninger for både samfunn og enkeltpersoner. Familier bryter sammen, folk blir utsatt for vold, alvorlige trafikkulykker oppstår og sykefravær knyttet til alkoholmisbruk koster norske bedrifter milliarder. Det er bra at vi har en relativt streng alkoholpolitikk i Norge, og det er bra at vi har kontrollinstanser som sørger for at alkoholloven følges.

En velfungerende skjenkekontroll er bare positivt for de stedene som driver seriøst.

Det jeg derimot har store problemer med å forstå, er hvordan gaffateip på ølfestival vil ha noen som helst effekt på nevnte problemstillinger. Er det virkelig noen som med hånden på hjertet tror at noen av festivaldeltakerne på Tou drakk mer enn de egentlig hadde tenkt fordi de fikk øye på en bryggerilogo på et skjortebryst? Er det virkelig her vi skal sette inn støtet mot alkoholmisbruk?

UTELIVSBRANSJEN er mangfoldig, og noen omgår helt sikkert lover og regler. Men langt de fleste driver ansvarlig og riktig. De færreste tjener store penger. De jobber på tidspunkter da de fleste av oss har fri, de bruker kvelder, netter og helger på å gjøre utelivsbyen Stavanger attraktiv for fastboende og tilreisende, for at vi andre skal få gode opplevelser og ha et godt tilbud i sentrum på kveldstid. Jeg tror de aller fleste restauratører vil si seg enig i at overstadig berusede personer i lokalet primært er en ulempe og noe de ikke ønsker seg, uavhengig av om skjenkekontrollen skulle komme innom eller ei.

Utelivsbyen Stavanger trenger selvsagt en kontrollinstans. En velfungerende skjenkekontroll er bare positivt for de stedene som driver seriøst, som gjør så godt de kan for å følge lover og regler, som skolerer personalet sitt skikkelig, og som kanskje til og med kunne tenkt seg litt veiledning fra en instans som skjenkekontrollen en gang i blant.

DET BYEN DERIMOT IKKE TRENGER er regelryttere som tolker alkoholloven på strengest mulig vis og dermed beveger seg langt inn i parodien. Resultatet er en skjenkekontroll som har mistet all respekt og forståelse hos den bransjen den skal kontrollere og veilede. Det er det ingen som har noe å vinne på. Når bransjens tillit til kontrollinstansen er så tynnslitt som den er nå, er det lite sannsynlig at bransjefolkene vil ringe til kommunen og be om råd hvis det er noe de lurer på.

Hvis noen kan gi meg dokumentasjon på at gaffeteip-trikset virkelig har positiv innvirkning på folkehelsa, skal jeg selvsagt revurdere min oppfatning. Men jeg holder ikke akkurat pusten.